b'\n_START_ARTICLE_\nJ\xc3\xa4\xc3\xa4kiekkokyp\xc3\xa4r\xc3\xa4\n_START_PARAGRAPH_\nJ\xc3\xa4\xc3\xa4kiekkokyp\xc3\xa4r\xc3\xa4 on yksi j\xc3\xa4\xc3\xa4kiekkoilijan t\xc3\xa4rkeimmist\xc3\xa4 suojavarusteista. Kyp\xc3\xa4r\xc3\xa4 suojaa p\xc3\xa4\xc3\xa4t\xc3\xa4 iskuilta kovan ulkokuorensa ja sis\xc3\xa4ll\xc3\xa4 olevien pehmusteiden ansiosta. Nuorten pelaajien k\xc3\xa4ytt\xc3\xa4miss\xc3\xa4 kyp\xc3\xa4riss\xc3\xa4 on kaksi kasvoja suojaavaa osaa, ristikko ja pleksi/visiiri. Pelk\xc3\xa4ll\xc3\xa4 pleksill\xc3\xa4/visiirill\xc3\xa4 (siis ilman ristikkoa) varustetulla kyp\xc3\xa4r\xc3\xa4ll\xc3\xa4 saavat pelata A-juniori ik\xc3\xa4iset pelaajat (ovat joko yli 18-vuotiaita, tai t\xc3\xa4ytt\xc3\xa4v\xc3\xa4t sen kyseisen\xc3\xa4 vuonna). Ilman mink\xc3\xa4\xc3\xa4nlaista kasvosuojusta saavat pelata vain vanhemmat pelaajat ja sekin on liigakohtaista._NEWLINE_Lainaus IIHF:n s\xc3\xa4\xc3\xa4nt\xc3\xb6kirjasta, s\xc3\xa4\xc3\xa4nt\xc3\xb6 223 a)\xc2\xa0:"Kyp\xc3\xa4r\xc3\xa4 on pidett\xc3\xa4v\xc3\xa4 p\xc3\xa4\xc3\xa4ss\xc3\xa4 siten, ett\xc3\xa4 kyp\xc3\xa4r\xc3\xa4n alareuna ei ole enemp\xc3\xa4\xc3\xa4 kuin yht\xc3\xa4 sormen leveytt\xc3\xa4 kulmakarvojen yl\xc3\xa4puolella, ja leukanauhan ollessa kiinnitettyn\xc3\xa4 ei leukanauhan ja leuan v\xc3\xa4liss\xc3\xa4 saa olla enemp\xc3\xa4\xc3\xa4 tilaa kuin yhden sormen paksuuden verran."_NEWLINE_Jos kentt\xc3\xa4pelaajan kyp\xc3\xa4r\xc3\xa4 irtoaa p\xc3\xa4\xc3\xa4st\xc3\xa4 pelitilanteessa, h\xc3\xa4nen on v\xc3\xa4litt\xc3\xb6m\xc3\xa4sti ment\xc3\xa4v\xc3\xa4 pelaajapenkilleen. S\xc3\xa4\xc3\xa4nn\xc3\xb6n rikkomisesta tuomitaan pieni rangaistus._NEWLINE_Vaikka kyp\xc3\xa4ri\xc3\xa4 oli n\xc3\xa4hty j\xc3\xa4\xc3\xa4kiekossa jo 1930-luvulta alkaen, niiden k\xc3\xa4ytt\xc3\xb6 alkoi yleisty\xc3\xa4 vasta 1970-luvulla. NHL:ss\xc3\xa4 havahduttiin tilanteeseen ensimm\xc3\xa4isen kerran, kun Bill Masterton toistaiseksi ainoana NHL:n historiassa kuoli ottelussa saamaansa vammaan ly\xc3\xb6ty\xc3\xa4\xc3\xa4n p\xc3\xa4\xc3\xa4ns\xc3\xa4 ja saatuaan aivovamman. Kyp\xc3\xa4r\xc3\xa4\xc3\xa4n alettiin suhtautua vakavammin, mutta viel\xc3\xa4 1970-luvulla useimmilla pelaajilla ei ollut kyp\xc3\xa4r\xc3\xa4\xc3\xa4. NHL:ss\xc3\xa4 kyp\xc3\xa4r\xc3\xa4 tuli pakolliseksi kaudella 1979\xe2\x80\x931980. Kuitenkin s\xc3\xa4\xc3\xa4nt\xc3\xb6 k\xc3\xa4yt\xc3\xa4nn\xc3\xb6ss\xc3\xa4 koski vain tulokkaita, sill\xc3\xa4 vanhemmat pelaajat saivat pelata viel\xc3\xa4 1980-luvullakin ilman kyp\xc3\xa4r\xc3\xa4\xc3\xa4. Esimerkiksi Montreal Canadiens -legenda Guy Lafleur pelasi ilman kyp\xc3\xa4r\xc3\xa4\xc3\xa4 uransa loppuun asti eli kaudelle 1990\xe2\x80\x931991. Vuonna 1997 NHL-uransa lopettanut Craig MacTavish oli viimeinen ilman kyp\xc3\xa4r\xc3\xa4\xc3\xa4 pelannut NHL-pelaaja.'